《梅竹双清为上洋何仲阳作》
明代·徐庸

梅花皎皎类美人，竹枝楚楚若君子。美人君子世所重，尽入君家画堂里。

先春第一天与奇，千朵万朵蕃高枝。梨云几片入幽梦，江南江北遥相思。

红尘飞断开三径，碧山参差喜相并。露华冷浸月明时，仪凤声来最堪听。

疏帘半捲清夜闲，斗柄未回更未残。多情翠羽声啾唧，身在暗香浓淡间。

卫诗载咏盘桓久，别泻郫筒一杯酒。醉来欲呼湘女歌，翠袖娉婷世稀有。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。